CELEX: 32020D1075
Language: da
Date: 2020-06-26 00:00:00
Title: Rådets afgørelse (EU) 2020/1075 af 26. juni 2020 om indgåelse af aftalen om civilluftfartens sikkerhed mellem Den Europæiske Union og Folkerepublikken Kinas regering

24.7.2020   
               
               
                  DA
               
               
                  Den Europæiske Unions Tidende
               
               
                  L 240/1
               
            
         RÅDETS AFGØRELSE (EU) 2020/1075
         af 26. juni 2020
         om indgåelse af aftalen om civilluftfartens sikkerhed mellem Den Europæiske Union og Folkerepublikken Kinas regering
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 6, andet afsnit, litra a), nr. v), og artikel 218, stk. 7,
         under henvisning til forslag fra Europa-Kommissionen,
         under henvisning til godkendelse fra Europa-Parlamentet (1), og
         ud fra følgende betragtninger:
         
                     (1)
                  
                  
                     Kommissionen har på Unionens vegne ført forhandlinger om en aftale om civilluftfartens sikkerhed mellem Den Europæiske Union og Folkerepublikken Kinas regering (»aftalen«) i overensstemmelse med Rådets afgørelse af 7. marts 2016 om bemyndigelse af Kommissionen til at indlede forhandlinger.
                  
               
                     (2)
                  
                  
                     I overensstemmelse med Rådets afgørelse (EU) 2018/1153 (2) blev aftalen undertegnet den 20. maj 2019 med forbehold af senere indgåelse.
                  
               
                     (3)
                  
                  
                     Det er nødvendigt at fastsætte procedurer for Unionens deltagelse i de fælles udvalg, som skal nedsættes i henhold til aftalen, og for vedtagelsen af beskyttelsesforanstaltninger, anmodninger om samråd og foranstaltninger til suspendering af forpligtelser vedrørende accept.
                  
               
                     (4)
                  
                  
                     I overensstemmelse med aftalens artikel 11, stk. 2, litra c), og artikel 17, stk. 6, kan Det Fælles Udvalg, der nedsættes ved aftalens artikel 11, stk. 1, (»Det Fælles Udvalg«) vedtage ændringer til bilagene til aftalen.
                  
               
                     (5)
                  
                  
                     For at lette godkendelse af ændringer til bilagene til aftalen, der skal vedtages af Det Fælles Udvalg, og for at undgå risikoen for ikke at have en EU-holdning til foreslåede ændringer bør Kommissionen bemyndiges til at vedtage sådanne foreslåede ændringer på Unionens vegne på specifikke materielle og processuelle betingelser.
                  
               
                     (6)
                  
                  
                     For at sikre at Kommissionens godkendelse af foreslåede ændringer til bilagene til aftalen, der skal vedtages af Det Fælles Udvalg, er i overensstemmelse med de betingelser, der er fastsat i denne afgørelse, bør Kommissionen forelægge Rådet de foreslåede ændringer med henblik på samråd i tilstrækkelig god tid før det møde i Det Fælles Udvalg, hvor disse ændringer ville blive vedtaget. Komitéen af Faste Repræsentanter for Medlemsstaternes Regeringer (Coreper) bør vurdere overensstemmelsen af de ændringer, som Kommissionen har forelagt Rådet.
                  
               
                     (7)
                  
                  
                     Aftalen bør godkendes —
                  
               VEDTAGET DENNE AFGØRELSE:
         
            Artikel 1
            Aftalen om civilluftfartens sikkerhed mellem Den Europæiske Union og Folkerepublikken Kinas regering (»aftalen«) godkendes herved på Unionens vegne.
            Teksten til aftalen er knyttet til denne afgørelse.
         
         
            Artikel 2
            Formanden for Rådet foranstalter på Unionens vegne den notifikation, der er omhandlet i aftalens artikel 17, stk. 1. (3)
            
         
         
            Artikel 3
            
               1.   I Det Fælles Udvalg, som nedsættes ved aftalens artikel 11, stk. 1, repræsenteres Unionen af Europa-Kommissionen, der bistås af Den Europæiske Unions Luftfartssikkerhedsagentur (»EASA«) og ledsages af luftfartsmyndighederne som medlemsstaternes repræsentanter.
            
            
               2.   I Tilsynsudvalget for Certificering, der er nedsat ved afsnit 3.1.1 i bilag I til aftalen, repræsenteres Unionen ved EASA, som bistås af de luftfartsmyndigheder, der direkte er berørt af dagsordenen for hvert møde.
            
         
         
            Artikel 4
            Kommissionen bemyndiges til på Unionens vegne at godkende ændringer af bilagene til aftalen vedtaget af Det Fælles Udvalg i overensstemmelse med aftalens artikel 11, stk. 2, litra c), og artikel 17, stk. 6, for så vidt sådanne ændringer er i overensstemmelse med og ikke medfører ændringer af relevante EU-retsakter, på følgende betingelser:
            
                        a)
                     
                     
                        Kommissionen sikrer, at godkendelsen på Unionens vegne:
                        
                                    —
                                 
                                 
                                    er i Unionens interesse
                                 
                              
                                    —
                                 
                                 
                                    tjener de mål, som Unionen forfølger som led i sin luftfartssikkerheds- og handelspolitik
                                 
                              
                                    —
                                 
                                 
                                    tager hensyn til Unionens producenters, erhvervsdrivendes og forbrugeres interesser
                                 
                              
                                    —
                                 
                                 
                                    ikke er i strid med EU-retten eller folkeretten
                                 
                              
                                    —
                                 
                                 
                                    hvor det er relevant, støtter forbedringen af kvaliteten af luftfartsprodukter ved at forbedre opdagelsen af svigagtig og vildledende praksis
                                 
                              
                                    —
                                 
                                 
                                    hvor det er relevant, sigter mod en tilnærmelse til standarder vedrørende luftfartsprodukter
                                 
                              
                                    —
                                 
                                 
                                    hvor det er relevant, forhindrer, at der skabes hindringer for innovation, og
                                 
                              
                                    —
                                 
                                 
                                    hvor det er relevant, fremmer handlen med luftfartsprodukter.
                                 
                              
                  
                        b)
                     
                     
                        Kommissionens forelægger Rådet de foreslåede ændringer rettidigt inden deres godkendelse.
                        Coreper vurderer, hvorvidt de foreslåede ændringer opfylder de betingelser, der er fastsat i litra a).
                        Kommissionen godkender de foreslåede ændringer på Unionens vegne, medmindre et antal medlemsstater, der repræsenterer et blokerende mindretal i Rådet, jf. artikel 16, stk. 4, i traktaten om Den Europæiske Union, gør indsigelse mod dem. Hvis der er et sådan blokerende mindretal, afviser Kommissionen de foreslåede ændringer på Unionens vegne.
                     
                  
         
            Artikel 5
            
               1.   Kommissionen kan iværksætte følgende foranstaltninger:
               
                           a)
                        
                        
                           vedtage beskyttelsesforanstaltninger, jf. aftalens artikel 5, stk. 1, litra b)
                        
                     
                           b)
                        
                        
                           anmode om samråd, jf. aftalens artikel 15, stk. 3
                        
                     
                           c)
                        
                        
                           træffe foranstaltninger med henblik på suspendering af forpligtelsen til gensidig accept og bringe en sådan suspendering til ophør, jf. aftalens artikel 16.
                        
                     
            
               2.   Kommissionen underretter i tilstrækkelig god tid i forvejen Rådet om sin hensigt om at træffe foranstaltninger i henhold til denne artikel.
            
         
         
            Artikel 6
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 26. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Godkendelse af 17. juni 2020 (endnu ikke offentliggjort i EUT).
         
            (2)  Rådets afgørelse (EU) 2018/1153 af 26. juni 2018 om undertegnelse på Unionens vegne af aftalen om civil luftfartssikkerhed mellem Den Europæiske Union og Folkerepublikken Kinas regering (EUT L 210 af 21.8.2018, s. 2).
         
            (3)  Datoen for aftalens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.